ประกาศกระทรวงการคลัง เรื่อง การยกเว้นอากรและลดอัตราอากรศุลกากรสำหรับของที่มีถิ่นกำเนิดจากอาเซียน

ประกาศกระทรวงการคลัง

ประกาศกระทรวงการคลัง
เรื่อง
การยกเว้นอากรและลดอัตราอากรศุลกากรสำหรับของที่มีถิ่นกำเนิดจากอาเซียน[๑]

เพื่อปฏิบัติตามบันทึกความเข้าใจระหว่างรัฐบาลของภาคีสมาชิกอาเซียนที่เข้าร่วมในโครงการนำร่องสำหรับการดำเนินการระบบการรับรองถิ่นกำเนิดสินค้าด้วยตนเองของภูมิภาค
(Memorandum of Understanding between the Governments of the Participating Member States of the Association of South-East Asian Nations (ASEAN) on the Pilot Project for the Implementation of a Regional Self-Certification System) ข้อผูกพันตามความตกลงการค้าสินค้าของอาเซียน (ASEAN
Trade in Goods Agreement: ATIGA) และข้อผูกพันตามพิธีสารว่าด้วยการนำพิกัดศุลกากรฮาร์โมไนซ์อาเซียนมาใช้
อาศัยอำนาจตามความในมาตรา ๑๔ แห่งพระราชกำหนดพิกัดอัตราศุลกากร พ.ศ. ๒๕๓๐
ซึ่งแก้ไขเพิ่มเติมโดยพระราชบัญญัติแก้ไขเพิ่มเติมพระราชกำหนดพิกัดอัตราศุลกากร
พ.ศ. ๒๕๓๐ (ฉบับที่ ๑) พ.ศ. ๒๕๓๗
รัฐมนตรีว่าการกระทรวงการคลังโดยความเห็นชอบของคณะรัฐมนตรีออกประกาศไว้
ดังต่อไปนี้

ข้อ ๑  ให้ยกเลิก
(๑) ประกาศกระทรวงการคลัง เรื่อง
การยกเว้นอากรและลดอัตราอากรศุลกากรสำหรับของที่มีถิ่นกำเนิดจากอาเซียน ลงวันที่
๒๖ เมษายน พ.ศ. ๒๕๕๓
(๒) ประกาศกระทรวงการคลัง เรื่อง
การยกเว้นอากรและลดอัตราอากรศุลกากรสำหรับของที่มีถิ่นกำเนิดจากอาเซียน (ฉบับที่
๒) ลงวันที่ ๒๘ พฤศจิกายน พ.ศ. ๒๕๕๔

ข้อ ๒  ให้ยกเว้นอากรและลดอัตราอากรสำหรับของในภาค
๒ แห่งพิกัดอัตราศุลกากรท้ายพระราชกำหนดพิกัดอัตราศุลกากร พ.ศ. ๒๕๓๐
ซึ่งแก้ไขเพิ่มเติมโดยพระราชกำหนดพิกัดอัตราศุลกากร (ฉบับที่ ๕) พ.ศ. ๒๕๕๕
ที่มีถิ่นกำเนิดจากประเทศสมาชิกสมาคมประชาชาติแห่งเอเชียตะวันออกเฉียงใต้
ตามบัญชีท้ายประกาศนี้

ข้อ ๓  ของที่ต้องเสียอากรตามบัญชีท้ายประกาศนี้
ในอัตราตามสภาพซึ่งเมื่อเทียบเป็นร้อยละของราคาแล้วสูงกว่าอัตราตามราคา
ให้ลดอัตราอากรลงเหลือเทียบเท่าอัตราตามราคาของนอกเหนือจากของตามวรรคหนึ่ง
ให้ใช้อัตราตามสภาพตามบัญชีท้ายประกาศนี้

ข้อ ๔  การยกเว้นอากรและลดอัตราอากรตามข้อ ๒
ให้เป็นไปตามหลักเกณฑ์และเงื่อนไข ดังต่อไปนี้
(๑) ผู้นำของเข้าต้องแสดงเอกสารอย่างหนึ่งอย่างใด ดังต่อไปนี้
(ก) หนังสือรับรองถิ่นกำเนิดสินค้า [Form D (ATIGA)] ที่ออกตามความตกลงการค้าสินค้าของอาเซียน
ในกรณีที่ผู้นำของเข้าไม่สามารถแสดงหนังสือรับรองถิ่นกำเนิดสินค้า [Form D (ATIGA)] ก่อนนำของออกจากอารักขาของศุลกากร
หากผู้นำของเข้าประสงค์จะขอใช้สิทธิพิเศษทางภาษีศุลกากรในการขอยกเว้นอากรหรือลดอัตราอากรศุลกากร
ผู้นำของเข้าจะต้องปฏิบัติตามกฎหมายว่าด้วยศุลกากร
(ข) บัญชีราคาสินค้าที่มีข้อความรับรองถิ่นกำเนิดสินค้า (Invoice Declaration) ซึ่งจัดทำโดยผู้ส่งออกรับอนุญาต (Certified Exporter) หรือในกรณีที่บัญชีราคาสินค้าไม่มีข้อความรับรองถิ่นกำเนิดสินค้าที่ผู้ส่งออกรับอนุญาตรับรอง
ให้แสดงเอกสารทางการค้าอื่นที่มีข้อความรับรองถิ่นกำเนิดสินค้าซึ่งจัดทำโดยผู้ส่งออกรับอนุญาต
โดยมีคำอธิบายรายละเอียดของสินค้าที่เพียงพอ ที่จะสามารถระบุถึงถิ่นกำเนิดสินค้าได้
ได้แก่ ใบเรียกเก็บเงิน (Billing statements) หรือใบสั่งปล่อยสินค้า (Delivery order) หรือบัญชีการบรรจุหีบห่อ (Packing list)  ทั้งนี้
ข้อความรับรองถิ่นกำเนิดสินค้าให้เป็นไปตามบันทึกความเข้าใจระหว่างรัฐบาลของภาคีสมาชิกอาเซียน
ที่เข้าร่วมในโครงการนำร่องสำหรับการดำเนินการระบบการรับรองถิ่นกำเนิดสินค้าด้วยตนเองของภูมิภาค
(ค) บัญชีราคาสินค้า หรือเอกสารทางการค้าอื่น ได้แก่ ใบเรียกเก็บเงิน
(Billing statements) หรือใบสั่งปล่อยสินค้า (Delivery order) หรือบัญชีการบรรจุหีบห่อ (Packing list) จากผู้ส่งออกใด ๆ
ว่าสินค้าดังกล่าวมีถิ่นกำเนิดจากประเทศสมาชิกสมาคมประชาชาติแห่งเอเชียตะวันออกเฉียงใต้ตามความตกลงการค้าสินค้าของอาเซียนสำหรับของที่มีราคา
เอฟ โอ บี ไม่เกินสองร้อยดอลลาร์สหรัฐ
(ง) หนังสือรับรองจากผู้ส่งออกใด ๆ
ว่าสินค้าดังกล่าวมีถิ่นกำเนิดจากประเทศสมาชิกสมาคมประชาชาติแห่งเอเชียตะวันออกเฉียงใต้ตามความตกลงการค้าสินค้าของอาเซียนสำหรับของที่มีราคา
เอฟ โอ บี ไม่เกินสองร้อยดอลลาร์สหรัฐ
(๒)
ผู้นำของเข้าในกลุ่มประเทศสมาชิกสมาคมประชาชาติแห่งเอเชียตะวันออกเฉียงใต้จะได้รับสิทธิในการขอยกเว้นอากรหรือลดอัตราอากรศุลกากรโดยการแสดงเอกสารตาม
(ข) และ (ค) เมื่อประเทศนั้นได้ดำเนินการตามกระบวนการทางกฎหมายภายในของตนเพื่อเข้าร่วมโครงการนำร่องสำหรับการดำเนินการระบบการรับรองถิ่นกำเนิดสินค้าด้วยตนเองในภูมิภาคเสร็จสิ้น
และได้ส่งมอบสัตยาบันสารหรือหนังสือแสดงการยอมรับไปเก็บรักษาไว้ที่สำนักเลขาธิการอาเซียน
สิทธิในการขอยกเว้นอากรหรือลดอัตราอากรศุลกากรโดยการแสดงเอกสารตาม
(ข) และ (ค) ให้สิ้นสุดลง
เมื่อได้มีการยกเลิกบันทึกความเข้าใจระหว่างรัฐบาลของภาคีสมาชิกอาเซียนที่เข้าร่วมในโครงการดังกล่าว
(๓) อัตราอากรภายใต้ความตกลงการค้าสินค้าของอาเซียนสำ
หรับของประเภทหรือชนิดเดียวกันในประเทศผู้ส่งออก
ต้องไม่เกินอัตราตามราคาร้อยละยี่สิบ

ข้อ ๕  ผู้นำของเข้าต้องปฏิบัติตามระเบียบพิธีการที่กรมศุลกากรกำหนด

ข้อ ๖  ประกาศนี้ให้ใช้บังคับตั้งแต่วันที่ ๑
มกราคม พ.ศ. ๒๕๕๕ เป็นต้นไป

ประกาศ
ณ วันที่ ๖ มกราคม พ.ศ. ๒๕๕๕
ธีระชัย
 ภูวนาถนรานุบาล
รัฐมนตรีว่าการกระทรวงการคลัง

[เอกสารแนบท้าย]

๑. บัญชีท้ายประกาศกระทรวงการคลัง
เรื่อง การยกเว้นอากรและลดอัตราอากรศุลกากรสำหรับของที่มีถิ่นกำเนิดจากอาเซียน ลงวันที่
๖ มกราคม พ.ศ. ๒๕๕๕ ภาค ๒ พิกัดอัตราอากรขาเข้า

(ดูข้อมูลจากภาพกฎหมาย)

ปริยานุช/ผู้จัดทำ
๑๒ มกราคม ๒๕๕๕

ชาญ/ผู้ตรวจ
๑๖ มกราคม ๒๕๕๕

[๑] ราชกิจจานุเบกษา
เล่ม ๑๒๙/ตอนพิเศษ ๓ ง/หน้า ๕/๖ มกราคม ๒๕๕๕